A BIZOTTSÁG 873/2007/EK RENDELETE
(2007. július 24.)
az euróval kapcsolatos agromonetáris rendszernek a mezőgazdaságban való alkalmazására vonatkozó részletes szabályok megállapításáról szóló 1913/2006/EK rendelet módosításáról és helyesbítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az euróra vonatkozó agrárpénzügyi intézkedések megállapításáról szóló, 1998. december 15-i 2799/98/EK tanácsi rendeletre (1) és különösen annak 9. cikkére,
mivel:
(1)
Az 1913/2006/EK bizottsági rendelet (2) 5. cikkének (4) bekezdésében szövegezési hiba történt a tanulók bizonyos tejtermékekkel való ellátására irányuló közösségi támogatásra vonatkozó meghatározó ügyleti tény megállapítása tekintetében, amely támogatást az iskolai tanulók tejjel és egyes tejtermékekkel való ellátására irányuló közösségi támogatás tekintetében az 1255/1999/EK tanácsi rendelet (3) alkalmazásával kapcsolatos szabályok megállapításáról szóló, 2000. december 11-i 2707/2000/EK bizottsági rendelet 1. cikke írja elő. A jogszabály félreértelmezésének elkerülésére célszerű kijavítani ezt a hibát.
(2)
Az 1913/2006/EK rendelet 11. cikke c) pontjának megszövegezését szükségtelenné teszi a 6. cikk. Az egyértelműség érdekében az „amikor az árfolyam meghatározó ügyleti ténye október 1-je” szavakat el kell hagyni az említett rendelkezésből.
(3)
Az 1766/92/EGK tanácsi rendeletnek az egyes szeszes italok formájában exportált gabonafélékre vonatkozó kiigazított visszatérítések rögzítése és odaítélése tekintetében történő alkalmazása egyes részletes szabályainak megállapításáról szóló, 1993. október 15-i 2825/93/EGK bizottsági rendelet (4) és az 1254/1999/EK tanácsi rendeletnek a marhahús-felvásárlás tekintetében történő alkalmazására vonatkozó részletes szabályok megállapításáról szóló, 2000. március 15-i 562/2000/EK bizottsági rendelet (5) kodifikációs eljárása az 1913/2006/EK rendelet elfogadása és kihirdetése előtt zárult le. A 2825/93/EGK és az 562/2000/EK rendeletet 2006. november 30-tól hatályon kívül helyezte és felváltotta az 1670/2006/EK rendelet (6) (egységes szerkezetbe foglalt változat), illetőleg az 1669/2006/EK rendelet (7) (egységes szerkezetbe foglalt változat). A 2825/93/EGK és az 562/2000/EK rendeletre történő hivatkozások következésképpen elavultak, ezért azokat az 1913/2006/EK rendeletben helyesbíteni kell.
(4)
Az e rendeletben előírt módosításokat és helyesbítéseket ugyanattól a naptól kell alkalmazni, mint a módosított rendeletet.
(5)
Az 1913/2006/EK rendeletet ennek megfelelően módosítani és helyesbíteni kell.
(6)
Az e rendeletben előírt intézkedések összhangban vannak az érintett irányítóbizottságok véleményével,
ELFOGADTA EZT A RENDELETET:
1. cikk
Az 1913/2006/EK rendelet a következőképpen módosul:
1.
Az 5. cikk (4) bekezdésének helyébe a következő szöveg lép:
„(4) A 2707/2000/EK rendelet 1. cikkében említett, a tanulók bizonyos tejtermékekkel való ellátására irányuló közösségi támogatás esetében az árfolyam meghatározó ügyleti ténye azon időszak első napja, amely időszakra a szóban forgó rendelet 11. cikkében említett kifizetési kérelem vonatkozik.”
2.
A 11. cikk c) pontja helyébe a következő szöveg lép:
„c)
a 6. cikkben említett cukorrépa minimálára esetében az Európai Központi Bank (EKB) által az ügyleti tényt megelőző hónapra megállapított átlagárfolyam.”
3.
A 18. cikk helyébe a következő szöveg lép:
„18. cikk
Az 1670/2006/EK rendelet módosítása
Az 1670/2006/EK rendelet 6. cikke (2) bekezdésének helyébe a következő szöveg lép:
»(2) A visszatérítés mértéke a gabonafélék felügyelet alá helyezésének napján érvényes mérték. Ugyanakkor a felügyelet alá helyezést követő egyes lepárlási adózási időszakokban lepárolt mennyiségek tekintetében a kérdéses lepárlási adózási időszak első napján érvényben lévő mértéket kell alkalmazni.
A visszatérítések esetében az árfolyam meghatározó ügyleti ténye az 1913/2006/EK bizottsági rendelet (8) 1. cikkének (1) bekezdésében említett tény.
4.
A 21. cikk helyébe a következő szöveg lép:
„21. cikk
Az 1669/2006/EK rendelet módosítása
Az 1669/2006/EK rendelet 16. cikke helyébe a következő szöveg lép:
»16. cikk
Átváltási árfolyam
A 11. cikkben említett mennyiségek és árak, valamint a 9. cikkben említett biztosíték vonatkozásában az árfolyam meghatározó ügyleti ténye sorrendben az 1913/2006/EK bizottsági rendelet (9) 8. cikkének a) pontjában, illetve 10. cikkében említett tény.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Rendelkezéseit 2007. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. július 24-én.